Direcția Generală de Asistență Socială și Protecția Copilului Satu Mare împreună cu, Consiliul Județean Satu Mare a organizat în data de 12 martie 2024, de la ora 10.00, înaugurarea serviciului social Centrul de servicii de recuperare neuromotorii (de tip ambulatoriu) "Sfântul Spiridon", Satu Mare.
Astfel, Centrul de servicii de recuperare neuromotorii "Sfântul Spiridon" din Satu Mare este pregătit să își întâmpine pacienții într-un spațiu modern și prietenos, cu cele mai bune servicii de recuperare a funcțiilor neuromotorii.
Clădirea de tip ambulatoriu de pe strada Aurora nr. 1-3 din municipiul Satu Mare a fost reabilitată integral și dotată cu aparatură profesională modernă și mobilier adaptat persoanelor cu dizabilități, printr-un proiect european în valoare de 710.306 lei, dezvoltat de către Direcția de Asistență Socială și Protecția Copilului Satu Mare din subordinea Consiliului Județean Satu Mare.
Centrul oferă servicii personalizate, adaptate nevoilor fiecărui pacient, precum tratamente de fizioterapie, kinetoterapie, masaj medical, terapia limbajului și terapie ocupațională. Toate aceste noi facilități vor crește şansele de recuperare şi de integrare în comunitate a persoanelor cu dizabilități.
Pot beneficia de aceste servicii gratuite persoanele adulte care deţin certificat de încadrare în grad de handicap, atât cele aflate în grija familiilor, cât și cele din centrele rezidențiale din cadrul DGASPC Satu Mare.
Imobilul a fost modernizat și dotat în cadrul proiectului "Modernizarea si dotarea Centrului de servicii de recuperare neuromotorii (de tip ambulatoriu) "Sfântul Spiridon"
Imobilul a fost modernizat și dotat în cadrul proiectului "Modernizarea si dotarea Centrului de servicii de recuperare neuromotorii (de tip ambulatoriu) "Sfântul Spiridon" " depus în cadrul Planului Național de Redresare și Reziliență, Componenta 13 – Reforme sociale din Planul Național de Redresare și Reziliență al României (PNRR), Investiția I.2 – Reabilitarea, renovarea și dezvoltarea infrastructurii sociale pentru persoanele cu dizabilități, ținta 395 – Servicii comunitare modernizate pentru persoanele cu dizabilități, Apel necompetitiv, runda 1, Contract de finantare nr. 1242/24.04.2023.
Evenimentul și momentul a marcat o nouă etapă prin care Direcția Generală de Asistență Socială și Protecția Copilului Satu Mare împreună cu Consiliul Județean Satu Mare, oferă servicii de calitate la standarde înalte în cadrul Centrului de servicii de recuperare neuromotorii (de tip ambulatoriu) "Sfântul Spiridon" urmărind recuperarea medicală, reluarea activităților cotidiene, redobândirea autonomiei și reintegrarea psiho-socială. Tratamentul este sub forma unor sesiuni de terapie gratuite.
Principalul scop al serviciilor oferite în cadrul centrului de servicii de recuperare neuromotorie de tip ambulatoriu este îmbunătățirea calității vieții persoanelor cu dizabilități prin reducerea și chiar tratarea afecțiunilor de care suferă în vederea creșterii capacității familiilor persoanelor cu dizabilități de a face față situațiilor problematice, precum și reducerea numărului de persoane cu dizabilități instituționalizate, pe baza unei abordări de gestionare a cazurilor pentru a avansa pe "calea de viață independentă".
Ministerul Muncii și Solidarităţii Sociale, este coordonatorul investiției pentru Planul Național de Redresare și Reziliență, denumit în continuare PNRR, Componenta 13 – Reforme sociale și este Autoritate finanţatoare a acestui program.